答王鞏
作者：蘇軾
朝代：宋

paragraphs: 汴泗遶吾城，城堅如削鐵。
中有李臨淮，號令肝膽裂。
古來彭城守，未省怕惡客。
惡客云是誰，祥符相公孫。
是家豪逸生有種，千金一擲頗黎盆。
連車載酒來，不飲外酒嫌其村。
子有千瓶酒，我有萬株菊。
任子滿頭插，團團見花不見目。
醉中插花歸，花重壓折軸。
問客何所須，客言我愛山。
青山自遶郭，不要買山錢。
此外有黄樓，樓下一河水。
美哉洋洋乎，可以療饑并洗耳。
彭城之游樂復樂，客惡何如主人惡。